F. Mikloško, poslanec: (2005-05-12):
Pán predseda, kolegyne, kolegovia, prečítam správu výborov Národnej rady, všetkých, čiže nebudem ich vymenúvať. Predseda Národnej rady Slovenskej republiky svojím rozhodnutím č. 1160 z 5. mája 2005 pridelil návrh skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Martinovi Froncovi, poverenému riadením Ministerstva školstva Slovenskej republiky, na prerokovanie všetkým výborom Národnej rady Slovenskej republiky okrem mandátového a imunitného, výboru pre nezlučiteľnosť funkcií, výboru pre európske záležitosti, osobitného kontrolného výboru na kontrolu činnosti SIS, osobitného kontrolného výboru na kontrolu činnosti Vojenského spravodajstva, osobitného kontrolného výboru na kontrolu činnosti Národného bezpečnostného úradu a Výboru Národnej rady Slovenskej republiky na kontrolu použitia informačnotechnických prostriedkov s termínom prerokovať ihneď. Ako gestorský určil Výbor Národnej rady Slovenskej republiky pre vzdelanie, vedu, šport a mládež, kultúru a médiá a predložiť na schôdzu Národnej rady Slovenskej republiky správu o výsledku prerokovania uvedeného návrhu vo výboroch. Výsledky prerokovania návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Martinovi Froncovi, poverenému riadením Ministerstva školstva Slovenskej republiky vo výboroch, sú nasledovné: predložený návrh skupiny poslancov jednotlivé výbory prerokovali s termínom ihneď, ale žiaden výbor uznesenie neschválil, nakoľko v zmysle čl. 88 ods. 2 Ústavy Slovenskej republiky a § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov je na prijatie uznesenia potrebná podpora nadpolovičnej väčšiny všetkých poslancov. Máte túto správu v laviciach, preto ja nebudem čítať všetky výbory, kde je povedané to isté, ako príklad uvediem len ústavnoprávny výbor. Ústavnoprávny výbor Národnej rady Slovenskej republiky prerokoval uvedený návrh do 10. mája 2005, uznesenie neprijal, lebo za predložený návrh nehlasovala nadpolovičná väčšina všetkých členov výboru. Toto platí o všetkých výboroch, takéto isté znenie máte uložené v laviciach. Výbor Národnej rady Slovenskej republiky pre vzdelanie, vedu, šport a mládež, kultúru a médiá uznesením č. 381 z 11. mája 2005 schválil správu výborov Národnej rady Slovenskej republiky k návrhu skupiny poslancov Národnej rady Slovenskej republiky na vyslovenie nedôvery členovi vlády Slovenskej republiky Martinovi Froncovi, poverenému riadením Ministerstva školstva Slovenskej republiky. Súčasne určil poslanca Františka Mikloška za spoločného spravodajcu výborov a poveril ho, po prvé, predniesť správu výborov o výsledku prerokovania uvedeného návrhu na schôdzi Národnej rady Slovenskej republiky, čo práve robím, po druhé, navrhnúť Národnej rade Slovenskej republiky hlasovať o návrhu uznesenia uvedeného v prílohe správy. Bratislava 11. mája 2005, návrh uznesenia je štandardný: Národná rada Slovenskej republiky po prerokovaní návrhu skupiny poslancov Národnej rady Slovenskej republiky podľa čl. 88 ods. 2 Ústavy Slovenskej republiky vyslovuje nedôveru členovi vlády Slovenskej republiky Martinovi Froncovi, poverenému riadením Ministerstva školstva Slovenskej republiky. Čiže o takomto uznesení budeme hlasovať a pán predseda zrejme bude znovu informovať, že takéto uznesenie potrebuje 76 hlasov. Ďakujem.